Alboraia es concentra en protesta dels assassinats de dones de les últimes setmanes
30 de desembre de 2022

Les portes de l'Ajuntament d'Alboraia ha sigut el punt de trobada de la concentració convocada en repulsa de l'elevada quantitat d'assassinats a dones que s'han produït durant els últims dies. L'alcalde, Miguel Chavarría; la regidora d'Igualtat, Zeudy Estal; membres de la Corporació Municipal, personal públic i veïns i veïnes s'han reunit les 12.00 hores per a expressar la seua més rotunda condemna a la violència masclista.

"El mes de desembre està sent especialment dur per a les dones que pateixen violència de gènere. Són 12 dones les que han sigut assassinades tan sols aquest mes, 3 d'elles i un bebé en tot just 48 hores", ha lamentat Zeudy Estal. En la mateixa línia ha parlat l'alcalde, Miguel Chavarría, qui ha expressat "la fallada en el sistema social i educatiu que reflecteix aquesta salvatjada amb la qual hem d'acabar immediatament".

També hi ha hagut paraules de consol i suport a la família de la dona de 22 anys que vivia a Benidorm, que actualment s'està investigant per les autoritats com a possible víctima de violència de gènere. En total, són ja 48 dones les que han mort a les mans de les seues parelles i ex parelles aquest any, 1182 des del recompte oficial de 2003.

La concentració també ha recordat que en la web oficial de l'Ajuntament d'Alboraia està habilitada una secció amb informació dels recursos als quals acudir en cas d'estar patint violència de gènere o de ser una persona coneixedora d'aquesta situació. "I és que alertar, informar i denunciar la violència de gènere és un assumpte públic, un deure de la ciutadania, perquè les dones no estan soles, compten amb tot el nostre suport i protecció", incideix la regidora d'Igualtat.